Diari Oficial de la Generalitat Valenciana


Sumari del DOGV 3661, del 07-01-2000 (2000/80)

ORDRE de 25 de novembre de 1999, de la Conselleria de Sanitat, per la qual aprova el nou calendari de vacunacions sistemàtiques infantils de la Comunitat Valenciana.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/11/25/(1)/dof/vci/html**

### Dades del document

Número de DOGV
:   3661

Data del DOGV
:   07-01-2000

Secció del DOGV
:   I. DISPOSICIONS GENERALS

Número del document
:   2000/80


Data del document
:   25-11-1999

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * malaltia infecciosa
    * vacunació
    * vacuna
    * legislació
    * xiquet

ORDRE de 25 de novembre de 1999, de la Conselleria de Sanitat, per la qual aprova el nou calendari de vacunacions sistemàtiques infantils de la Comunitat Valenciana. [2000/80]
  
El calendari de vacunacions sistemàtiques infantils de la Comunitat Valenciana, establit per l'Ordre de 30 de novembre de 1993 de la Conselleria de Sanitat, ha anat evolucionant en consonància amb la situació epidemiològica i amb els avanços que es van produint en l'àmbit de la vacunació, amb ampliacions i modificacions, regulades mitjançant les ordres d'11 de maig de 1995, de 19 de gener de 1996 i de 17 d'octubre de 1997.
  
L'Ordre de 30 de novembre de 1993 va incloure dins del calendari de vacunacions sistemàtiques l'administració de la segona dosi de vacuna triple vírica a tots els xiquets i xiquetes d'11 anys d'edat. L'Organització Mundial de la Salut ha establit la meta de l'eliminació de la pallola de la Regió Europea per a l'any 2007. Per aconseguir aquesta meta és essencial dificultar l'acumulació de persones susceptibles a aquesta malaltia, i és recomanable l'acostament de la segona dosi de la vacuna triple vírica a la primera dosi d'aquesta vacuna en el calendari de vacunacions.
  
Actualment ens trobem en procés d'aconseguir el certificat d'eradicació de la poliomielitis a Espanya: el percentatge de persones amb anticossos protectors d'aquesta malaltia és elevat al nostre país i els esforços de vacunació arreu del món possibiliten l'objectiu de l'eradicació mundial d'aquesta malaltia. Per tot això, ja no es considera necessari administrar la sisena dosi de vacuna antipoliomielítica als 14 anys.
  
L'Ordre de 19 de gener de 1996 va establir la vacunació de reforç contra la tos ferina als 18 mesos d'edat, a més de la primovacunació. El manteniment de la incidència en casos d'aquesta malaltia al nostre país a pesar de l'elevada cobertura vacunal aconseguida i el descens que s'observa de la immunitat induïda per la vacuna a partir aproximadament dels sis anys després de l'última dosi aconsellen, seguint les recomanacions d'experts en vacunacions, incorporar una altra vacunació de reforç als 6 anys contra la tos ferina.
  
Per tot això, fent ús de les competències que la Conselleria de Sanitat té atribuïdes a la Comunitat Valenciana, i a proposta de la Direcció General per a la Salut Pública,
  
ORDENE
  
Article 1
  
S'incorpora al calendari de vacunacions sistemàtiques de la Comunitat Valenciana la vacunació contra la tos ferina, que s'administrarà conjuntament amb el toxoide diftèric i tetànic, als 6 anys d'edat.
  
Article 2
  
L'administració de la segona dosi de vacuna triple vírica (pallola, rubèola, parotiditis) es farà als 6 anys d'edat, i no als 11 anys. Aquesta segona dosi de vacuna triple vírica s'administrarà simultàniament amb la cinquena dosi de vacuna antidiftèrica - antitetànica - antitosferina i amb la cinquena dosi de vacuna antipoliomielítica.
  
Article 3
  
Se suprimeix l'administració de la sisena dosi de vacuna antipoliomielítica als 14 anys d'edat. Als 14 anys, s'administrarà només la sisena dosi de vacuna antidiftèrica - antitetànica.
  
Article 4
  
La resta de les vacunacions no es modifica. El calendari de vacunacions sistemàtiques de la Comunitat Valenciana figura en l'annex.
  
Article 5
  
Les vacunes incloses en el calendari de vacunacions sistemàtiques s'administraran gratuïtament en tots els punts de vacunació o unitats establides per la Conselleria de Sanitat.
  
Disposició final
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
València, 25 de novembre de 1999
  
El conseller de Sanitat,


Còpia Permalink ELI